DTAC ยอมเจ็บ เพื่อจบ.!?
ทันทีที่บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ประกาศจะเซ็นสัญญาระงับข้อพิพาทกับบริษัท กสท โทรคมนาคม จำกัด (มหาชน) หรือ CAT ภายใต้สัญญาสัมปทานที่เพิ่งสิ้นสุดลงไป (เมื่อวันที่ 15 ก.ย. 2561) มูลค่าสูงถึง 9,500 ล้านบาท ส่งผลให้ราคาหุ้น DTAC เมื่อวันพฤหัสบดีที่ 10 ม.ค. ร่วงหนัก 9.19% ปิดตลาดที่ระดับ 42 บาท ปรับลดลง 4.25 บาท
13 ม.ค. 2562

สำนักข่าวรัชดา
ทันทีที่บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ประกาศจะเซ็นสัญญาระงับข้อพิพาทกับบริษัท กสท โทรคมนาคม จำกัด (มหาชน) หรือ CAT ภายใต้สัญญาสัมปทานที่เพิ่งสิ้นสุดลงไป (เมื่อวันที่ 15 ก.ย. 2561) มูลค่าสูงถึง 9,500 ล้านบาท ส่งผลให้ราคาหุ้น DTAC เมื่อวันพฤหัสบดีที่ 10 ม.ค. ร่วงหนัก 9.19% ปิดตลาดที่ระดับ 42 บาท ปรับลดลง 4.25 บาท
ก่อนที่วันศุกร์ที่ผ่านมา ราคาหุ้น DTAC จะเริ่มฟื้นตัวกลับมาบวกอีกครั้ง โดยปิดตลาดที่ระดับ 43.50 บาท ปรับเพิ่มขึ้น 1.50 บาท
หลายคนตั้งข้อสังเกตว่า ราคาหุ้นที่ปรับตัวลงแรง เป็นการแพนิกเกินเหตุหรือไม่ ??
ต้องยอมรับว่า DTAC มีข้อพิพาทกับ CAT และบริษัท ทีโอที จำกัด (มหาชน) หรือ TOT อยู่ระหว่างขั้นตอนอนุญาโตตุลาการและศาลปกครองกลาง (มูลฟ้องรวมมูลค่าสูงถึงหลักแสนล้านบาท) ข้อพิพาทดังกล่าวกลายเป็นปัญหากวนใจ ที่ฉุดรั้งให้ DTAC ก้าวต่อไปได้ไม่เต็มก้าว…
ดังนั้น การที่ DTAC มีมติจะเซ็นสัญญาระงับข้อพิพาทส่วนใหญ่กับ CAT ด้วยการยอมจ่ายเงินมูลค่าสูงถึง 9,500 ล้านบาท แต่…มีเงื่อนไขว่าต้องได้รับการอนุมัติจากที่ประชุมผู้ถือหุ้นของบริษัทเสียก่อน จะเป็นการปลดล็อกในเรื่องดังกล่าวทันที
งานนี้เรียกว่า ยอมเจ็บ…เพื่อจบ !!!
กรณีนี้มองได้ 2 มุม…มุมแรก ถ้าผู้ถือหุ้นอนุมัติให้ดำเนินการตามแผนดังกล่าว เท่ากับว่า DTAC ต้องบันทึกงบกำไรขาดทุนปี 2562 งวดแรก 6,800 ล้านบาท (ส่วนที่เหลือจะชำระเมื่อกระบวนการถอนคดีเสร็จสิ้นลง) จะทำให้ DTAC พลิกกลับมาขาดทุนทันที แต่จะมากน้อยแค่ไหนต้องดูกำไรการดำเนินงานปกติ ถ้าดูงวด 9 เดือนปี 2561 มีกำไรแค่ 572 ล้านบาท
บนสมมติฐานที่นักวิเคราะห์คาดว่าปี 2561 DTAC มีกำไรสุทธิอยู่ที่ 1,400 ล้านบาท หากเทียบเคียงกำไรปี 2562 ระดับเดียวกัน เท่ากับว่า DTAC จะพลิกมาขาดทุนสุทธิมากถึง 6,600 ล้านบาทเลยทีเดียว
นั่นทำให้มูลค่าหุ้นหายไป 4 บาทต่อหุ้นอีกด้วย
ส่วนข้อกังวลว่าจะไปกระทบต่อปัจจัยพื้นฐานอื่น ๆ หรือไม่นั้น ในประเด็นนี้น่าจะหมดห่วง เนื่องจาก DTAC มีกระแสเงินสดและเทียบเท่าค่อนข้างสูงอยู่ที่ 2.6 หมื่นล้านบาท
นั่นเท่ากับว่า การจ่ายเงินให้กับ CAT งวดแรก 6,800 ล้านบาท จึงไม่น่าจะมีผลกระทบอย่างมีนัยสำคัญ แต่แน่นอนว่าเบื้องต้นจะเห็นการขาดทุนชัดเจนอย่างหลีกเลี่ยงไม่ได้…
ขณะที่ ฟิทช์ เรทติ้งส์ (ประเทศไทย) ระบุว่า การชำระค่าตอบแทนเพื่อระงับข้อพิพาทดังกล่าวจำนวน 9,500 ล้านบาทจะทำให้ความสามารถในการรองรับหนี้สินเพิ่มเติมโดยไม่กระทบอันดับเครดิตของ DTAC (Rating Headroom) ลดลง โดย DTAC น่าจะสามารถบริหารจัดการแหล่งเงินที่จะใช้ในการชำระค่าตอบแทนดังกล่าวได้ไม่ยากนัก เนื่องจาก ณ สิ้นเดือนกันยายน 2561 DTAC มีเงินสดจำนวน 2.6 หมื่นล้านบาท
ถ้ามองมุมกลับกัน..นี่อาจเป็นเรื่องดีที่ DTAC จะสามารถยุติข้อพิพาทกับ CAT ได้เป็นส่วนใหญ่ เนื่องจากที่ผ่านมา DTAC มีภาระค่าใช้จ่ายเรื่องคดีความเป็นจำนวนมาก เป็นความเสี่ยงทางธุรกิจ และกลายเป็นปัจจัยลบที่กดดันราคาหุ้น DTAC มาโดยตลอด ก็จะได้ปลดล็อกเรื่องนี้สักที
ในมุมธุรกิจจะได้ไม่ต้องมาสะดุดกับคดีความของ CAT อีก จะได้เดินหน้าขยายธุรกิจได้เต็มที่ ดังที่ DTAC พยายามตอกย้ำผ่านโฆษณา “เราสัญญาว่า จะไม่หยุด”
เข้าทำนองที่ว่า ยอมเจ็บ…เพื่อจบ หรือซื้ออนาคต นั่นเอง !!!
…อิ อิ อิ…